ভারতের জাতীয় পতাকা
ভারতের জাতীয় পতাকা হলো কেন্দ্রে চব্বিশটি দণ্ডযুক্ত নীল "অশোকচক্র" সহ গেরুয়া, সাদা ও সবুজ আনুভূমিক আয়তাকার ত্রিবর্ণরঞ্জিত পতাকা। ১৯৪৭ সালের ২২ জুলাই গণপরিষদের একটি অধিবেশনে এই পতাকার বর্তমান রূপটি ভারত অধিরাজ্যের সরকারি পতাকা হিসেবে গৃহীত হয়েছিল। পরবর্তীকালে এটি ভারতীয় প্রজাতন্ত্রের জাতীয় পতাকার মর্যাদা লাভ করে। ভারতে এই পতাকাটিকে সাধারণত "ত্রিরঙ্গা পতাকা" বা "ত্রিবর্ণরঞ্জিত পতাকা" বলা হয়। পিঙ্গালি ভেঙ্কাইয়া কৃত ভারতীয় জাতীয় কংগ্রেসের "স্বরাজ" পতাকার ভিত্তিতে এই পতাকাটির নকশা প্রস্তুত করা হয়েছিল।
কম্বোডিয়ার জাতীয় পতাকা
নির্বাচনের মাধ্যমে রাজতন্ত্র পুনঃপ্রতিষ্ঠিত হওয়ার পর ১৯৯৩ সালে ক্যাম্বোডিয়ার জাতীয় পতাকা পুনর্বহাল হয়। ১৮৫০ সাল হতে ক্যাম্বোডীয় পতাকার মাঝে অ্যাংকর ভাটের চিত্র দৃশ্যমান। বর্তমান পতাকার মাঝে লাল এবং দুইদিকে নীল (আনুভূমিক ডোরার অনুপাত ১:২:১), যা ১৯৪৮ সালে ক্যাম্বোডিয়ার স্বাধীনতার সময় নির্বাচিত হয়েছিল। ১৯৭০ সালের ৯ই অক্টোবর পর্যন্ত এই পতাকা ব্যবহৃত হয়, যখন লন নলের খ্‌মের সাম্রাজ্যের জন্য নতুন পতাকা নির্বাচন করা হয়। পরবর্তী ১৯৭৫ থেকে ১৯৭৯ সময়কালীন প্রজাতান্ত্রিক কমপুচা লাল জমিনে হলুদ রঙের অ্যাংকর ভাট চিত্রিত পতাকা নির্বাচিত করে। ১৯৭৯ সালে গণপ্রজাতন্ত্রী কমপুচা প্রতিষ্ঠার পর পতাকার কিছু পরিবর্তন সাধিত হয়। পরবর্তীতে ১৯৮৯-১৯৯১ এবং ১৯৯২-১৯৯৩ দুই দফায় ভিন্ন পতাকা ব্যবহৃত হয়।